**Ireal itinerant**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dezbracă teii de floare

trupul tău prea ireal

trupul tău de fată mare

înflorind pe-al nopţii val

Trupul tău prea ireal

care totuşi parcă este

nufăr tragic tras la mal

dintr-o magică poveste

Care totuşi parcă este

trupul tău de fată mare

pe pământ ultima veste

dezbracă teii de floare

Trupul tău ca o poveste

care nu-i atunci când este

Costel Zăgan, CEZEISME, 2008